b'\n_START_ARTICLE_\nEuropean Tour 1968\n_START_PARAGRAPH_\nThe Doors\' European Tour 1968 strakte sig fra 7. september til 20. september 1968 og omfattede koncerter i fem byer. Som en del af denne turn\xc3\xa9 var bandet for f\xc3\xb8rste og eneste gang \xe2\x80\x93 inkl. forsangeren Jim Morrison \xe2\x80\x93 i Danmark. Turn\xc3\xa9en faldt sammen med gruppens hit-single "Hello I Love You" og LP\'en Waiting for the Sun. P\xc3\xa5 turneen optr\xc3\xa5dte gruppen sammen med Jefferson Airplane samt i Frankfurt am Main desuden med Canned Heat. _NEWLINE_I London, p\xc3\xa5 turn\xc3\xa9ens f\xc3\xb8rste dag, holdt gruppen en pressekonference i byens ICA Gallery, hvorefter de spillede to koncerter. Resultatet blev transmitteret p\xc3\xa5 Granada TV\'s The Doors Are Open, en dokumentarudsendelse, der sidenhen er blevet udgivet p\xc3\xa5 b\xc3\xa5de VHS og DVD. En uges tid senere spillede bandet i Amsterdam, men uden Jim Morrison, der var kollapset efter indtagelse af en anselig m\xc3\xa6ngde stoffer \xe2\x80\x93 inden da var han efter sigende kommet dansende hen over scenen, mens Jefferson Airplane var p\xc3\xa5 som opvarmningsband. Konsekvensen var, at keyboardspilleren Ray Manzarek overtog vokalen, efter at bandet havde tilbudt publikum pengene tilbage \xe2\x80\x93 det var tilh\xc3\xb8rerne dog ikke interesseret i. _NEWLINE_Da turn\xc3\xa9en sluttede 20. september, tog Morrison tilbage til London, England, hvor han blev i en m\xc3\xa5neds tid. Herfra findes der nogle interview-optagelser udgivet p\xc3\xa5 CD.\n_START_SECTION_\nKoncerten og opholdet i Danmark\n_START_PARAGRAPH_\nBandet spillede 17. september kl. 18.30 og 21.30 to koncerter i Falkon\xc3\xa9r Teatret. Herefter drog de videre med Jefferson Airplane til Stockholm Koncerthus, hvor de gav deres sidste koncert p\xc3\xa5 turn\xc3\xa9en. Sk\xc3\xb8nt koncerten i Falkon\xc3\xa9r Teatret ikke var s\xc3\xa6rlig godt annonceret, blev alle 4000 billetter (med et prisleje p\xc3\xa5 15-40 kr.) til hver koncert alligevel solgt._NEWLINE_Derudover var bandet i TV-byen en af dagene om morgenen. Dette skete p\xc3\xa5 baggrund af en aftale mellem Vagn Lundbye, Ole John og bandet selv. Aftalen gik ud p\xc3\xa5 at optage en dokumentarudsendelse om The Doors i Danmark med titlen Strange Days, men pga. \'tekniske problemer\' blev den aftalte tre timers dokumentarudsendelse ikke til noget, fordi teknikernes frokostpause trak ud. I stedet blev der blot optaget en koncert, som m\xc3\xa5ske var t\xc3\xa6nkt som en del af dokumentarudsendelsen. Denne morgen i det efter sigende meget kolde studie \xe2\x80\x93 guitaristen Robby Krieger beskrev studiets temperatur som en \xe2\x80\x9dmeat locker\xe2\x80\x9d \xe2\x80\x93 spillede bandet s\xc3\xa5ledes et minis\xc3\xa6t best\xc3\xa5ende af kompositionerne "Alabama Song (Whisky Bar)", "Backdoor Man", "When the Music Is Over", "Texas Radio", "Love Me Two Times" og "Unknown Soldier". Optagelsen er bevaret og blandt andet vist i DR2\'s temaudsendelse om The Doors i 2007._NEWLINE_Forfatteren, Rolf Gjedsted, fort\xc3\xa6ller i sin selvbiografi, Digterliv \xe2\x80\x93 veje og vildveje, om m\xc3\xb8det med The Doors. Han var p\xc3\xa5 dav\xc3\xa6rende tidspunkt journalist for dagbladet Politiken (og det hedengangne undergrundblad Superlove) og fik derigennem mulighed for at komme t\xc3\xa6t p\xc3\xa5 bandet. Rolf Gjedsted fort\xc3\xa6ller, at han tog imod dem ene mand p\xc3\xa5 Grand Hotel p\xc3\xa5 Vesterbrogade ved Hovedbaneg\xc3\xa5rden. If\xc3\xb8lge ham selv var han deres guide i det \'ukendte\' K\xc3\xb8benhavn, og han fik i det hele taget under deres bes\xc3\xb8g snakket og diskuteret med bandets medlemmer, bl.a. hjemme hos sig selv, hvor der blev h\xc3\xb8rt musik og spist is. Men han diskuterede ogs\xc3\xa5 poesi og Arthur Rimbaud med Jim Morrison, efter at denne fandt ud af, at Rolf var digter, og han havde oversat nogle af den franske symbolists digte. Dette vakte forsangerens interesse._NEWLINE_Det var ikke bandets eneste bes\xc3\xb8g i Danmark, da de ogs\xc3\xa5 g\xc3\xa6stede landet i 2005, og \xc3\xa5ret efter i 2006. Bes\xc3\xb8gene, som naturligvis var uden Jim Morrison, men ogs\xc3\xa5 uden John Densmore, fandt sted i forbindelse med en turn\xc3\xa9 i Europa efter gendannelsen af The Doors, eller rettere "the Doors of the 21th Century", som bandet f\xc3\xb8rst kaldte sig. Intentionen i den forbindelse var at skabe opm\xc3\xa6rksomhed p\xc3\xa5 The Doors og Jim Morrison i det nye \xc3\xa5rtusinde.'